정조 19년 · 목
該留守狀啓以爲臣待罪本府未滿三朔許多事勢未及周察而雖以見聞所及者言之殆乎毛髮皆病實非過語適當收米番米催科之際城餉邑餉督捧之時軍民之無所告訴倉廒之莫可收拾略有領會者保障重地可恤者軍民可恃者倉廒而衆瘼叢集至於此極今若一任抛棄雖有智者無以善其後矣令此出鎭之擧出於安民峙餉之盛意則其所對揚宣先斯二者而至於大更張大設施非但才固不逮抑亦事貴有漸故初不敢議到若其復舊制革謬例以爲小變小蓋之道者則不容少緩頃日登筵時伏承下詢擧槪陳達而退又伏見傳敎下者條列狀聞之命旣嚴且摯此是南漢一府民安餉峙之一大機會則有不敢以情踪之危蹙一向泯默者玆敢登聞請令廟堂稟旨分付一守禦廳京畿湖西關東所在部牙兵屯牙兵七千餘名內今番減額爲四百五十名前已作錢爲三百餘名其餘六千二百餘名皆以良六斗奴三斗以米收納者爲一千四百八十石而六斗之納幾準十二斗三斗之納幾準六斗實爲軍民切骨之冤合有變通厥惟久矣以其京廳支放之以米上下因循至今今於出鎭之後一千石除留均廳一百二十石以各屯田稅移送戶曹三百六十石零仍作臣營排朔自上曲軫矜憐之狀特許均廳除留條之以錢代納則臣營排朔之些少得失有不足較計兩色牙兵收米竝令以每斗四錢代錢來納雜費色落亦以米捧時新定式折價磨鍊收捧俾蒙朝家保恤之澤一地利不如人和聖人攸訓而況於出鎭之後以使民二字爲峙餉之本筵飭傳敎不啻嚴明懇至如欲及此時矯弊則莫若使應役軍民得以紓力平時有奠安之樂緩急效捍禦之誠本府一邑軍丁合爲一萬二千餘人其中納米錢者爲七千三百餘人又其中以各項軍官名色納米六斗者爲四千八百餘人諸般軍役之最若者必稱訓局砲保而今此納米六斗者其所加納雖不如牙兵收米之太無限節而以米則加納殆近二斗以錢則豐歲已過二兩五六錢如値歉歲恰滿三兩四五錢如此身役實是他道他邑所罕有名曰軍官將以責夫守城堞冒矢石之勞而俾受一生困若者在民情則矜惻在軍制則疏虞且同是廣州之民同應廣州之役而間多有三斗納者旣無良奴之別又無貧富之殊而彼則三斗此則六斗已極斑駁況原初懸番之制人各三斗者事例有足考據而中間收捧變爲六斗者乎今雖欲一依牙兵例許以作錢少除其若而一城之內校吏軍卒莫不仰食於官以此米條賴以資生則亦不可遽議勢將以米如前捧上而有所不忍如右所陳且其收捧之時虛名疊役隣徵族徵亦不知其數抑爲保障衆心成城之意果安在哉臣取考各樣軍簿及納米册子就其納米六斗者減爲三斗旣減折半則役旣歇矣領將旗總隊長減半者外各樣雜頉不許如前除減今番罷額束伍一哨半及馬兵餘數中減其虛伍取其實數亦作三斗軍保竝與原納三斗者而通融磨鍊則支放合米二千一百六十石零內不足爲六百七十石零今若以華城移送校吏科條二百石松倉移轉耗條三百二十石原餉耗條一百二十石營庫耗條三十石給代磨鍊則不至於大加更張而庶可使一府軍民涵泳恩波鼓舞和氣若其收捧等節自臣營別成節目以爲永久遵行之地移轉耗條原餉耗條營庫耗條則臣營自當擧行而華城校吏料耗條則臣營不敢擅便此一款分付華城及畿營以華城附近邑穀簿中推移充給夬成本府軍民浹骨之澤一本府軍丁毋論納米與束伍皆是赴操之額也係關緩急所重何如而逃老捧疤之政不於官庭而出送各面一將校周流簽定來納成册故存拔隨意幻弄多端圖免之弊疊役之患無所不至束伍聚點之時虛名闕額姑捨毋論番米收捧之際呈訴稱冤極其紛紜而臨時釐正旣無其路則於是乎隣族之徵四起若其指徵無處者領將所任輩亦皆代納至於傾家破產之境軍制旣乖民隱且切此而襲謬不之變通則末流之弊將至於兵無實伍民不安堵而雖時行操鍊精捧番米虛疊混淆之弊依舊自在而不得收其效蒙其澤矣此後則逃老捧疤之政依他道他邑例令地方官親執擧行出送將校替行簽定之弊一切革罷一還餉分留之法或爲二留一分或爲半分半留而除非盡分條則隨其留庫之多少定數分給自是通行之例而本府則凡係支放之需番米不足則必以餉耗取用此外又有戶曹會錄條各樣給代條之以餉耗取用者合爲一千八百七十六石零而猶有三十八石之不足故不問留庫之多寡惟以耗條之準不準爲限雖以今年言之城餉分給折來爲一萬八千七百六十石零而又添勅庫穀一千七百餘石則合爲二萬石零此外又有營庫城機邑餉及移轉倉之盡分條稤倉之半分條數不下萬有餘石統以計之恰過三萬而留庫則竝計稤倉不過爲一萬二千石零則分留法意恐不當如是其在峙糧餉紓民力之道宜有量減分數之擧故相臣趙璥爲府尹時以一萬五千石定限分給之意狀請蒙久依此施行恐無不可而前後支放之取用耗條或經筵稟或因狀聞皆出萬不獲已則支放耗條一千八百七十餘石原穀分給一萬八千七百餘石便同恒例加減不得而近又加之以勅庫穀千餘石故一萬五千石定式行之不多年旋又變通加數或因民勢或緣給代間多狀請加分至有二萬一二千石分給之時雖以古例言之庚千出鎭後四留一分時以二萬石分給著爲定式蓋以本府戶旣滿萬雖知其多分之爲弊而亦不可遽然減削也今若酌古參今定以一萬九千石分給每於歲末春初參量年事之豐歉民戶之高下一切以此數之內推移分給若非大無之年毋敢輕請加分事嚴明定式今年所捧舊還折米三千餘石數爻自當入於留庫中而此後則凡係每年添餉條毋論多少限幾年竝屬留庫條則十萬十二萬之復古姑難料度而自百至千自千至萬幾何不至於時積京坻乎毋論原軍餉邑軍餉皆有支放支放條一款或置屯於諸處而收稅或貿穀於他邑而取耗從長變通之前不可遽議於減數分給其中勅穀係是新設之庫而每年滋長不無貽弊之端本府明年勅需所入考之前例不下數千兩雖留此千餘石取耗畢竟取用於他邑耗條不言可知支勅別無關緊而峙餉之道旣有添益分還之政亦足減數上項勅庫米已發賣五百石外一千二百四十石零付之城餉代錢四千九百六十兩輸送畿營使之貿置於穀少處如例斂散若當支勅時隨所入移文取用於畿營以爲兩便之政一城餉雖或釐正分給之規若不痛革謬習則其弊自在也還餉分給之規或以戶分或以該分邑各不同而本府則名雖戶分紊亂極矣有勢之戶稍實之民擧皆不受無依之戶至貧之民替受其若而土豪奸氓乘間闖發與面里任互相符同或僅得不受之戶或假作虛名之戶甚至於數十戶之多而惟以當受多食當納頑拒爲主方其催糴之時隣徵族徵之不足面徵里徵之相繼而軍餉體重不得不捧則或發差或移文越境推徵便成已例此非但毒遍一府亦可謂害及隣邑臣方嚴飭於本府判官自歲飯爲始逐戶査櫛如例釐正而或有當入而見漏不當疊受而借戶冒受者竝依大典通編戶籍漏戶虛戶條士族勿限年定配平民充軍公私賤島配之律施行而朝官枚擧狀聞班戶以下土豪奸氓自臣營依例照勘一峙餉之道分給數爻先爲酌定然後年年添餉竝以留庫條施行期於衍至千萬之意已有所論列流伊添入之數或多或寡年各不同至於每年田稅條隨歲豐歉多則五百餘石少則四百餘石無年不添入而一番添入之後混入其中殆無區別今年爲始留庫條下別錄其數爻俾知每年田稅條添餉之爲幾許石戶曹前後貸去未推來之數尙爲一萬五千餘石以今戶曹事勢本色之如數推來有難遽議從當以外方所在戶曹句管穀中漸次推來如再昨年之爲條列狀請計科第是屯牙兵收米中以各屯田稅自臣營移送戶曹者每年假令爲一百二十石內外以多則不報以少則必取已涉無義本府稤倉所用戶曹穀今無留貯每年取來軍餉耗三百石繼用於戶曹穀所入各項上下戶曹穀之上下軍餉耗之取用尤可謂太不襯當而全然責出於戶曹其勢亦云末由數雖些少以戶曹穀支戶曹用事理當然亦足爲貸去穀物次次報償之道自今年爲始屯田稅移送條直下稤倉以爲補用之地一留庫虧欠十五石以上論罪有差載在通編至於那移虛錄律名尤重而本府各庫支用之以軍餉貸下者每年一千二百餘石而待秋成新捧後還報蓋設始之初經取當年之耗仍成貸下之規稤倉又有八百餘石貸去者此則年復年加下無路報償轉至此數雖曰事勢之不得不然而虧欠姑拾那移虛錄孰大於此乎泝考年條不知創自何時則有難追理得失而目下捄弊之責莫如就留庫條或添餉條中除出幾許石報償其貸下之數永塞其生弊之源仍令各庫捧當年所捧用當年所用收殺之後雖一包穀毋得擅自那移稤倉所用加減無常如有萬不獲已加用之事則狀聞請得別爲區劃軍餉留庫條毋敢擅自移動使餉穀實留更無如前虧欠之弊一在前添餉時毋論關西添餉條各等別備條皆以每石四兩出給於京外校吏員役貢巿人及閑散人等處以每年幾石流伊捧上井間分錄或至七八年少不下三四年而才過一二年之後便歸消融仍以指徵無處懸錄於重犯者泝考五六十年殆不知其數而雖以數年來分授者言之當捧之限自今年冬至癸亥者亦爲三千餘石此若不卽收殺因循置之則不出數年亦當同歸於指徵無處之科事事駭痛莫此爲甚今就排年分給條中査得其逢授虛實參考其年條遠近以米可捧者以米捧上以錢可捧者以錢捧上京營校吏軍卒多有移屬各衙門各軍門者負債諸人又多有散在京外者今若一一進來人人文移則將不勝紛紜校吏軍卒今雖移屬本是守禦廳下屬閑散各人亦是守禦廳債人則推治督捧與京營無異添餉餘錢條收殺間勿爲進來勿爲文移直爲捉來或囚或棍定日督捧畢捧上後依前用進來文移之法添餉錢條虧欠貸下各人處收殺之節亦依此例施行事自備局關甘分付於京外衙門軍門一添餉條之批年出給者錢米間趁卽收殺之意已有所論列揆以事勢決無以米多納之理若然則錢條必多於米條惟此錢條旣已以錢收捧又復排年出給則無異於以水和水錢還雖有朝禁本府自有前例守總一般而總廳錢分無歲無之若於米太中從其市直貴賤量其數爻多少米則一石價四兩太則一石價二兩依定式互相折定或一巡或二巡或米太則仍留代錢分給則當此錢荒之時亦足爲民間緊切之用明年則未知秋農之如何而目下太直不過二兩內外留庫太分給條中限幾石量宜仍留其代以錢分給待秋成畓登則以米準折代捧田熟則以太仍爲捧上而數爻多寡臨時酌定狀聞後擧行計料此後則添餉條排歲出給校吏閑散之謬例永爲革罷添入時具由狀聞以錢分俵之意一體定式施行敎以諸條論列詳細的確不負特界之意自此城內吏校足以息肩境中士民亦可紓眉今番出鎭之擧到今益覺不容已納米者納錢六斗爲三斗其爲實惠豈比於蕩還而蠲逋乎人和可期何等幸甚竝依狀請施行事卽爲行會而節目及入啓成册中添書釐正